**ՀԱՇՎԵՏՎՈՒԹՅՈՒՆ 2017**

***ՏԱՎՈԻՇԻ ՄԱՐԶՊԵՏԱՐԱՆԻ ԱՇԽԱՏԱԿԱԶՄԻ ԸՆՏԱՆԻՔԻ ԿԱՆԱՆՑ ԵՎ ԵՐԵԽԱՆԵՐԻ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅԱՆ ԲԱԺՆԻ ԿԱՏԱՐԱԾ ԱՇԽԱՏԱՆՔՆԵՐԻ ՎԵՐԱԲԵՐՅԱԼ***

*Կյանքի դժվարին իրավիճակում գտնվող երեխաների կյանքի պայմանների ուսումնասիրության իրականացում, կարիքների գնահատում, ուղղորդում, երեխաների խնամքի ապահովում /մանկատուն, գիշերօթիկ հաստատություն/, նրանց ընտանիքների ուսումնասիրում, կարիքների գնահատում:*

2017թ. ընթացքում մարզում որոշակի աշխատանքներ են տարվել ընտանիքի, կանանց և երեխաների իրավունքների պաշտպանութան ուղղությամբ:

Ուսումնասիրվել են թվով 926 կյանքի դժվարին իրավիճակում գտնվող երեխաներ, կատարվել են նրանց կարիքների գնահատում, ուսումնասիրման և գնահատման արդյունքների հիման վրա մշակվել են կյանքի դժվարին իրավիճակում գտնվող երեխաների սոցիալ-հոգեբանական վերականգնման անհատական ծրագրեր և ապահովվել դրանց իրականացումը համապատասխան հաստատություններում:

Կատարվել են ավելի քան 40 տնայցեր` երեխաներին մանկատուն, խնամքի և պաշտպանության գիշերօթիկ հաստատություն տեղավորելու նպատակով, որոնց արդյունքում որոշ երեխաներ տեղավորվել են հաստատություն: Մյուսների մուտքը շուրջօրյա խնամքի հաստատություն կանխարգելվել է ընտանիքին հասցեական աջակցություն, մասնագիտական խորհրդատվություն տրամադրելու կամ ցերեկային խնամքի կենտրոն ուղղորդելու արդյունքում:

Իրականացվել են երեխայի հետ կապված հատուկ դեպքերի ուսումնասիրում և երեխայի իրավունքների ու շահերի պաշտպանության ապահովում:

 Կարգավորվել են ամուսնալուծվող ընտանիքների երեխաների ՝ ծնողներից մեկի կամ մյուսի մոտ խնամքի և տեսակցության հարցեր /փոխհամաձայնությամբ/, տրամադրվել են ընտանիքի վերամիավորմանն ու ամրապնդմանը ուղղված խորհրդատվություններ:

Կատարվել են դատարան եզրակացություն ներկայացնելու կամ միջդատական վարույթում խորհրդատվական բնույթի աշխատանքներ: Երեխայի կյանքին և առողջությանը վտանգ սպառնալու /սանիտարահիգենիկ վատթար պայմաններ, ջեռուցման բացակայություն և այլն/ դեպքում, բռնության ենթարկված քաղաքացիների պաշտպանության համար բաժինը համայնքի և այլ պատկան մարմինների հետ համատեղ կատարել է ուսումնասիրություն, կարիքների գնահատում և ուղղորդում համապատասխան կառույցներ /վերականգնողական, խնամքի տրամադրման, կրթական, բժշկական աջակցության տրամադրման և այլ/:

2017թ. ընթացքում համայնքների խնամակալության ու հոգաբարձության մարմինների կողմից 16 անչափահասների նկատմամբ սահմանվել է խնամակալություն և հոգաբարձություն` այդ երեխաների խնամքն ու դաստիարակությունը լիարժեք կազմակերպելու, նրանց իրավունքներն ու շահերը պաշտպանելու նպատակով:

***Խնամքի շուրջօրյա հաստատություններ տեղավորում, դուրսգրում, կանխարգելում***

2017թ. ընթացքում սոցիալապես անապահով ընտանիքների 6 երեխաներ տեղավորվել են բնակչության սոցիալական պաշտպանության Դիլիջանի խնամքի գիշերօթիկ հաստատությունում: Ընտանիքի կենսապայմանների բարելավման արդյունքում հաստատությունում գտնվող 7 երեխաներ վերադարձել են կենսաբանական ընտանիքներ։ Հաշվի առնելով երեխաների իրավունքների պաշտպանության ոլորտում բարեփոխումների ներկայիս ընթացքը, 2017թ-ին առավել ծավալուն աշխատանք է տարվել երեխաների գիշերային խնամք իրականացնող հաստատություններ երեխաների մուտքը կանխարգելելու ուղղությամբ` խորհրդատվությունների, ուղղորդումների, բազմամասնագիտական խորհրդակցությունների միջոցով:

*08.01.2018թ. դրությամբ բնակչության սոցիալական պաշտպանության Դիլիջանի խնամքի գիշերօթիկ հաստատությունում խնամվում է 104 երեխա` որից 89-ը Տավուշի մարզից:*

2017թ-ին անօթեւան և առանց ծնողական խնամքի մնացած 1 երեխա տեղավորվել է Իջեւանի <<ՍՕՍ-մանկական գյուղում>>:

Ծնողների դիմումի հիման վրա 6 երեխաներ դուրս են գրվել մանկատներից:

*01.01.2018թ. դրությամբ Իջևանի <<ՍՕՍ-մանկական գյուղում>> բնակվում է 79 երեխա:*

2017թ. ընթացքում երեխա որդեգրելու համար դիմած 5 ընտանիքից անհրաժեշտ փաստաթղթերը ստանալուց հետո կատարվել է այդ անձանց կենսապայմանների ուսումնասիրություն եւ տրվել համապատասխան եզրակացություն՝ երեխա որդեգրելու համար: Հաշվառվել է որդեգրման ենթակա 1 երեխա:

2017թ. շարունակվել է մարզում առանց ծնողական խնամքի մնացած երեխաների եւ առանց ծնողական խնամքի մնացած երեխաների թվին պատկանող անձանց տվյալների շտեմարանների համալրումը: Հաշվառվել ու ՀՀ աշխատանքի և սոցիալական հարցերի նախարարություն կենտրոնացված հաշվառման են ներկայացվել 8 առանց ծնողական խնամքի մնացած երեխաներ և 2 առանց ծնողական խնամքի մնացած երեխաների թվին պատկանող անձինք:

Շարունակվել են <<Նորք տեղեկատվավերլուծական կենտրոնի>> կողմից շահագործվող կյանքի դժվարին իրավիճակներում գտնվող երեխաների տվյալների <<Մանուկ>> տեղեկատվական համակարգ կյանքի դժվարին իրավիճակներում հայտնված երեխաների տվյալների/մանկատուն, գիշերօթիկ հաստատություն ընդունված երեխաներ, որդեգրման ենթակա երեխաներ, որդեգրել ցանկացող անձինք և այլն/ մուտքագրման աշխատանքները: Ներկայումս համակարգում մուտքագրված է 926 կյանքի դժվարին իրավիճակներում հայտնված երեխաների մասին տվյալներ, որից 153-ը` 2017թ. ընթացքում:

***Ոստիկանության ԱԳ բաժինների հետ համագործակցություն***

Մարզպետարանը պարբերաբար համագործակցել է ՀՀ ոստիկանության Տավուշի մարզային վարչության եւ ԱԳ տարածքային համապատասխան բաժինների հետ: Ոստիկանության համապատասխան ծառայությունների և ԽՀՀ-ների հետ համատեղ քննարկվել են մուրացիկ, թափառաշրջիկ, իրավախախտ, հանցագործություն կատարած անչափահասների խնդիրները, անհրաժեշտության դեպքում արվել են ուղղորդումներ համապատասխան հաստատություններ: Պրոֆիլակտիկ աշխատանքներ են իրականացնվել իրենց երեխաների վրա բացասական ներգործություն ունեցող, հակասոցիալական վարքագիծ դրսևորող ծնողների հետ: Եռամսյակը մեկ մարզպետարան են ներկայացվում ոստիկանության կողմից հաշվառման վերցված անչափահասների վերաբերյալ տվյալներ: Համատեղ աշխատանքների արդյունքում զգալիորեն նվազել են իրավախախտման հակում ունեցող, դժվար դաստիարակվող, նախկինում դատապարտված անչափահասների թիվը:

*01.01.2018թ. դրությամբ մարզում պրոֆիլակտիկ հաշվառման մեջ են գտնվում 4 անչափահասներ:*

Իրականացվել է հանրակրթությունից դուրս մնացած, այդ թվում կրթության առանձնահատուկ պայմանների կարիք ունեցող երեխաների կրթական իրավունքի պաշտպանությունը` նրանց ներգրավելով հանրակրթական ուսումնական հաստատություններում: Սոցիալական ծանր պայմանների պատճառով հանրակրթությունից դուրս մնացած 8 երեխաներ համապատասխան աշխատանքների արդյունքում վերադարձել են դպրոցներ:

***Ներառական կրթություն կազմակերպում մարզի դպրոցներում, կրթության առանձնահատուկ պայմանների վկայագրում***

2017թ. ընթացքում Երևանի բժշկահոգեբանամանկավարժական գնահատման կենտրոնի և տարածքային մանկավարժահոգեբանական աջակցության կենտրոնների կողմից տրված եզրակացությունների հիման վրա մարզում վկայագրվել են կրթության առանձնահատուկ պայմանների կարիք ունեցող 188 երեխաներ, որոնք կրթություն են ստանում մարզի հանրակրթական դպրոցներում։ 2017թ. սեպտեմբերից մարզի բոլոր դպրոցներում մանկավարժահոգեբանական աջակցության տարածքային կենտրոնների կողմից իրականացվում է կրթության առանձնահատուկ պայմանների կարիք ունեցող երեխաների գնահատում և աջակցության տրամադրում: Ներկայումս մարզում գործող բոլոր հանրակրթական դպրոցները ընդգրկված են ներառական կրթության համակարգում:

***Աշխատանք խնամատար ընտանիքների հետ***

Տավուշի մարզում ևս գործում է խնամատար ընտանիքի ինստիտուտը: Հաշվետու ժամանակահատվածում մարզում հաշվառվել են 2 խնամատար ընտանիքներ, որոնցից մեկը իր խնամքի տակ ունի 1 երեխա /Ջուջևան համայնք/: Բաժնի կողմից տարվա ընթացքում ընտանիքները մշտապես ստացել են խորհրդատվություն, եղել են հանդիպումներ երեխա-խնամատար ծնող, բաժնի մասնագետներ խմբով, հարթվել են ծագած տարաձայնությունները, վերականգնվել է վստահությունը ընտանիքի անդամների և երեխայի միջև:

***Ցերեկային խնամք իրականացնող կենտրոններ***

Մարզի 4 տարածաշրջաններում գործում են <<Հույսի Կամուրջ>> երեխայի զարգացման ցերեկային խնամքի կենտրոնները, որտեղ հաճախում են հատուկ կարիքներ ունեցող և սոցիալապես անապահով ընտանիքների երեխաներ: Այդ երեխաները նշված հաստատություններում ստանում են վերականգնողական և սոցիալական տարատեսակ ծառայություններ:

*01.01.2018թ. դրությամբ <<Հույսի Կամուրջ>> երեխայի զարգացման ցերեկային խնամքի կենտրոններում ծառայություններ են տրամադրվել 628 երեխայի:*

2017թ. մայիսի 15-ին մարզում նշվել է <<Ընտանիքի օրը>>:

Հունիսի 1-ին կազմակերպվել եւ անց են կացվել երեխաների իրավունքների պաշտպանության միջազգային օրվան նվիրված միջոցառումներ:

Դեկտեմբերի 3-ին մարզում իրականացվել են ,,Հաշմանդամների իրավունքների պաշտպանության,, միջազգային օրվան նվիրված մի շարք միջոցառումներ:

,,ՍՕՍ-մանկական գյուղեր,, ՀԲՀ-ի եւ մարզպետարանի աջակցությամբ ,,Մանկալքության կանխարգելում եւ ընտանիքների ամրապնդում,, ծրագրի շրջանակներում 350 ընտանիքների 873 երեխաների տրամադրվել է հագուստ, սնունդ, ինչպես նաև սոցիալ-հոգեբանական, վերականգնողական տարբեր տիպի աջակցություններ:

 Մարզպետարանի ընտանիքի, կանանց և երեխաների իրավունքների պաշտպանության բաժինը պարբերաբար համագործակցում է ,,Վորլդ Վիժն,, Տավուշի ՏԶԾ-ի հետ: 2017թ. ընթացքում մարզի 20 ընտանիքից 70 երեխաների տրամադրվել է հագուստ, սնունդ եւ հիգիենայի պարագաներ:

ԸՆՏԱՆԻՔԻ, ԿԱՆԱՆՑ ԵՎ ԵՐԵԽԱՆԵՐԻ ԻՐԱՎՈՒՆՔՆԵՐԻ ՊԱՇՏՊԱՆՈԻԹՅԱՆ ԲԱԺՆԻ ՎԱՐԻՉ` Հ. ՔՈՉԱՐՅԱՆ